title: 2009/567/ΕΚ: Απόφαση της Επιτροπής, της 9ης Ιουλίου 2009 , για τον καθορισμό οικολογικών κριτηρίων απονομής του κοινοτικού οικολογικού σήματος σε κλωστοϋφαντουργικά προϊόντα [κοινοποιηθείσα υπό τον αριθμό Ε(2009) 4595] (Κείμενο που παρουσιάζει ενδιαφέρον για τον ΕΟΧ)

text:
               29.7.2009

               EL

               Επίσημη Εφημερίδα της Ευρωπαϊκής Ένωσης

               L 197/70

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 9ης Ιουλίου 2009
   για τον καθορισμό οικολογικών κριτηρίων απονομής του κοινοτικού οικολογικού σήματος σε κλωστοϋφαντουργικά προϊόντα
   [κοινοποιηθείσα υπό τον αριθμό Ε(2009) 4595]
   (Κείμενο που παρουσιάζει ενδιαφέρον για τον ΕΟΧ)
   (2009/567/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
   Μετά από διαβούλευση με το Συμβούλιο Οικολογικής Σήμανσης της Ευρωπαϊκής Ένωσης,
   Εκτιμώντας τα ακόλουθα:

               (1)

               Σύμφωνα με τον κανονισμό (ΕΚ) αριθ. 1980/2000 για να απονεμηθεί το κοινοτικό οικολογικό σήμα το προϊόν πρέπει να διαθέτει χαρακτηριστικά που να του επιτρέπουν να συμβάλει σημαντικά στη βελτίωση καθοριστικών οικολογικών παραμέτρων.

               (2)

               Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων, με βάση το σχέδιο κριτηρίων που καταρτίζει το Συμβούλιο Οικολογικής Σήμανσης της Ευρωπαϊκής Ένωσης.

               (3)

               Προβλέπει επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων εκτίμησης και εξακρίβωσης που αφορούν τα κριτήρια αυτά, διενεργείται εγκαίρως και, πάντως, πριν λήξει η περίοδος ισχύος των κριτηρίων που έχουν καθοριστεί για κάθε κατηγορία προϊόντων.

               (4)

               Δυνάμει του κανονισμού (ΕΚ) αριθ. 1980/2000 διενεργήθηκε έγκαιρη αναθεώρηση των οικολογικών κριτηρίων καθώς και των συναφών απαιτήσεων εκτίμησης και εξακρίβωσης που θεσπίστηκαν με την απόφαση 1999/178/ΕΚ της Επιτροπής, της 17ης Φεβρουαρίου 1999 για τη θέσπιση των οικολογικών κριτηρίων απονομής του κοινοτικού οικολογικού σήματος σε κλωστοϋφαντουργικά προϊόντα (2), όπως τροποποιήθηκε με την απόφαση 2002/371/ΕΚ, της 15ης Μαΐου 2002, με την οποία θεσπίζονται οικολογικά κριτήρια απονομής του κοινοτικού οικολογικού σήματος για τα κλωστοϋφαντουργικά προϊόντα (3). Τα εν λόγω οικολογικά κριτήρια και οι σχετικές απαιτήσεις εκτίμησης και εξακρίβωσης ισχύουν το αργότερο μέχρι τις 31 Δεκεμβρίου 2009.

               (5)

               Με βάση την αναθεώρηση αυτή, ενδείκνυται να τροποποιηθεί ο ορισμός της κατηγορίας προϊόντων και να καθοριστούν νέα οικολογικά κριτήρια για να ληφθούν υπόψη οι εξελίξεις της επιστήμης και της αγοράς.

               (6)

               Τα οικολογικά κριτήρια, καθώς και οι σχετικές απαιτήσεις εκτίμησης και εξακρίβωσης πρέπει να ισχύουν επί τέσσερα έτη από την ημερομηνία έκδοσης της παρούσας απόφασης.

               (7)

               Συνεπώς, πρέπει να αντικατασταθεί η απόφαση 1999/178/ΕΚ.

               (8)

               Πρέπει να επιτραπεί μεταβατική περίοδος για τους παραγωγούς προϊόντων που έχουν λάβει οικολογικό σήμα για κλωστοϋφαντουργικά προϊόντα βάσει των κριτηρίων της απόφασης 1999/178/ΕΚ, ώστε να έχουν επαρκή χρόνο για να προσαρμόσουν τα προϊόντα τους στα αναθεωρημένα κριτήρια και απαιτήσεις. Πρέπει επίσης, μέχρι τη λήξη της ισχύος της απόφασης 1999/178/ΕΚ, να επιτραπεί στους παραγωγούς να υποβάλλουν αιτήσεις βάσει των κριτηρίων της εν λόγω απόφασης ή βάσει των κριτηρίων της παρούσας απόφασης.

               (9)

               Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,

         ΑΠΟΦΑΣΙΖΕΙ:
   Άρθρο 1
   Η κατηγορία προϊόντων «κλωστοϋφαντουργικά προϊόντα» περιλαμβάνει τα ακόλουθα:

               α)

               κλωστοϋφαντουργικά είδη ρουχισμού και αξεσουάρ: είδη ρουχισμού και αξεσουάρ (όπως π.χ. μαντήλια, κασκόλ, τσάντες, τσάντες αγορών, σακίδια, ζώνες κ.λπ.) που αποτελούνται από υφαντικές ίνες σε κατά βάρος αναλογία τουλάχιστον 90 %·

               β)

               κλωστοϋφαντουργικά είδη εσωτερικών χώρων: κλωστοϋφαντουργικά προϊόντα για χρήση σε εσωτερικούς χώρους τα οποία αποτελούνται από υφαντικές ίνες σε κατά βάρος αναλογία τουλάχιστον 90 %. Περιλαμβάνονται οι τάπητες μικρών διαστάσεων. Εξαιρούνται οι μοκέτες και οι επενδύσεις τοίχων·

               γ)

               ίνες, νήματα και υφάσματα (καθώς και ανθεκτικά μη υφασμένα προϊόντα) που προορίζονται για χρήση σε κλωστοϋφαντουργικά είδη ρουχισμού και αξεσουάρ ή σε κλωστοϋφαντουργικά είδη εσωτερικών χώρων.

         Στην εν λόγω ομάδα προϊόντων δεν περιλαμβάνονται κλωστοϋφαντουργικά που έχουν υποστεί επεξεργασία με βιοκτόνα προϊόντα, εκτός εάν αυτά τα βιοκτόνα προϊόντα περιλαμβάνονται στο παράρτημα ΙΑ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (4), εφόσον η ουσία προσδίδει στα κλωστοϋφαντουργικά προϊόντα πρόσθετες ιδιότητες που αποσκοπούν άμεσα στην προστασία της ανθρώπινης υγείας (π.χ. βιοκτόνα προϊόντα που προστίθενται σε κλωστοϋφαντουργικά δίχτυα και ρουχισμό για να απωθούν κουνούπια και μύγες, ακάρεα ή αλλεργιογόνα) και εφόσον η χρήση της ενεργού ουσίας επιτρέπεται για την εκάστοτε χρήση σύμφωνα με το παράρτημα V της οδηγίας 98/8/ΕΚ.
   Ειδικώς για τα «κλωστοϋφαντουργικά είδη ρουχισμού και αξεσουάρ» και για τα «κλωστοϋφαντουργικά είδη εσωτερικών χώρων»: κατά τον υπολογισμό του ποσοστού των κλωστοϋφαντουργικών ινών δεν απαιτείται να λαμβάνονται υπόψη πούπουλα, φτερά, μεμβράνες και επενδύσεις.
   Άρθρο 2
   Για την απονομή του κοινοτικού οικολογικού σήματος με βάση τον κανονισμό (ΕΚ) αριθ. 1980/2000 σε προϊόντα υπαγόμενα στην κατηγορία «κλωστοϋφαντουργικά προϊόντα», αυτά πληρούν τα κριτήρια που καθορίζονται στο παράρτημα της παρούσας απόφασης.
   Άρθρο 3
   Τα οικολογικά κριτήρια για την κατηγορία προϊόντων «κλωστοϋφαντουργικά προϊόντα», καθώς και οι σχετικές απαιτήσεις εκτίμησης και εξακρίβωσης ισχύουν επί τέσσερα έτη από την ημερομηνία έκδοσης της παρούσας απόφασης.
   Άρθρο 4
   Για διοικητικούς σκοπούς, η κατηγορία προϊόντων «κλωστοϋφαντουργικά προϊόντα» χαρακτηρίζεται με τον κωδικό αριθμό «016».
   Άρθρο 5
   Η απόφαση 1999/178/ΕΚ καταργείται.
   Άρθρο 6
   1.   Οι αιτήσεις απονομής του οικολογικού σήματος για προϊόντα υπαγόμενα στην κατηγορία «κλωστοϋφαντουργικά προϊόντα» οι οποίες υποβάλλονται πριν από την ημερομηνία έκδοσης της παρούσας απόφασης αξιολογούνται σύμφωνα με τους όρους που καθορίζονται στην απόφαση 1999/178/ΕΚ.
   2.   Οι αιτήσεις απονομής του οικολογικού σήματος για προϊόντα υπαγόμενα στην κατηγορία «κλωστοϋφαντουργικά προϊόντα» οι οποίες υποβάλλονται μετά την ημερομηνία έκδοσης της παρούσας απόφασης αλλά έως την 31η Δεκεμβρίου 2009 το αργότερο επιτρέπεται να βασίζονται στα κριτήρια που καθορίζονται στην απόφαση 1999/178/ΕΚ ή στα κριτήρια που καθορίζονται στην παρούσα απόφαση.
   Οι αιτήσεις αυτές αξιολογούνται σύμφωνα με τα κριτήρια στα οποία βασίστηκαν.
   3.   Εφόσον το οικολογικό σήμα απονέμεται με βάση αίτηση που αξιολογήθηκε σύμφωνα με τα κριτήρια της απόφασης 1999/178/ΕΚ, αυτό το οικολογικό σήμα επιτρέπεται να χρησιμοποιείται επί δώδεκα μήνες από την ημερομηνία έκδοσης της παρούσας απόφασης.
   Άρθρο 7
   Η παρούσα απόφαση απευθύνεται στα κράτη μέλη.

      Βρυξέλλες, 9 Ιουλίου 2009.

            Για την Επιτροπή

         Σταύρος ΔΉΜΑΣ

            Μέλος της Επιτροπής

      (1)  ΕΕ L 237 της 21.9.2000, σ. 1.

      (2)  ΕΕ L 57 της 5.3.1999, σ. 21.

      (3)  ΕΕ L 133 της 18.5.2002, σ. 29.

      (4)  ΕΕ L 123 της 4.4.1998, σ. 1.

      ΠΑΡΑΡΤΗΜΑ

         ΓΕΝΙΚΟ ΠΛΑΙΣΙΟ

         Στόχοι των κριτηρίων

      Τα παρόντα κριτήρια αποσκοπούν ιδιαιτέρως στην προώθηση της μείωσης της ρύπανσης των υδάτων που σχετίζεται με τις βασικές διεργασίες ολόκληρης της αλυσίδας παραγωγής κλωστοϋφαντουργικών προϊόντων, όπου συμπεριλαμβάνονται η παραγωγή ινών, η νηματοποίηση, η ύφανση, η πλέξη, η λεύκανση, η βαφή και το φινίρισμα.
      Για τα κριτήρια έχουν καθοριστεί μεγέθη τα οποία προωθούν την επισήμανση των κλωστοϋφαντουργικών προϊόντων με περιορισμένες επιπτώσεις στο περιβάλλον.

         Απαιτήσεις όσον αφορά την εκτίμηση και εξακρίβωση

      Οι ειδικές απαιτήσεις όσον αφορά την εκτίμηση και την εξακρίβωση αναφέρονται σε κάθε κριτήριο.
      Όταν ο αιτών οφείλει να υποβάλει δηλώσεις, τεκμηρίωση, αναλύσεις, εκθέσεις δοκιμών ή άλλα αποδεικτικά στοιχεία από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και από τον ή τους προμηθευτές του ή/και από τον ή τους προμηθευτές των τελευταίων, κατά περίπτωση.
      Όπου ενδείκνυται, επιτρέπεται να χρησιμοποιούνται άλλες μέθοδοι δοκιμών από εκείνες που υποδεικνύονται για κάθε κριτήριο, εάν κρίνονται ισοδύναμες από τον αρμόδιο φορέα ο οποίος εξετάζει την αίτηση.
      Η μονάδα αναφοράς των εισροών (πρώτων υλών) και εκροών (προϊόντων διεργασίας) είναι 1 kg κλωστοϋφαντουργικού προϊόντος, υπό κανονικές συνθήκες (65 % ± 4 % σχετική υγρασία και 20 °C ± 2 °C· αυτές οι κανονικές συνθήκες καθορίζονται στο πρότυπο ISO 139 Κλωστοϋφαντουργικά προϊόντα – πρότυπες ατμοσφαιρικές συνθήκες εγκλιματισμού και δοκιμασιών).
      Όπου απαιτείται, οι αρμόδιοι φορείς είναι δυνατόν να ζητούν να υποβληθούν δικαιολογητικά και να διενεργούν εξακρίβωση από ανεξάρτητους τρίτους.
      Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS (κοινοτικό σύστημα οικολογικής διαχείρισης και ελέγχου) ή το πρότυπο ΕΝ ISO 14001, κατά την αξιολόγηση των αιτήσεων και την παρακολούθηση της συμμόρφωσης προς τα κριτήρια (σημείωση: η εφαρμογή των εν λόγω συστημάτων διαχείρισης δεν είναι υποχρεωτική).

         ΟΙΚΟΛΟΓΙΚΑ ΚΡΙΤΗΡΙΑ

      Τα κριτήρια υποδιαιρούνται σε τρεις κύριες κατηγορίες: για τις κλωστοϋφαντουργικές ίνες, για τις διεργασίες και τις χημικές ουσίες, και για την καταλληλότητα χρήσης.
      ΚΡΙΤΗΡΙΑ ΓΙΑ ΤΙΣ ΚΛΩΣΤΟΫΦΑΝΤΟΥΡΓΙΚΕΣ ΙΝΕΣ
      Στο παρόν τμήμα καθορίζονται ειδικά κριτήρια για τις ίνες και, συγκεκριμένα, για τις ακρυλικές ίνες, τις ίνες βάμβακος και άλλες φυσικές κυτταρινούχες ίνες από σπόρους, τις ίνες ελαστομερούς πολυουρεθάνης, λιναριού και άλλες ίνες στελέχους, τις ίνες μη απολιπασμένου μαλλιού και άλλες κερατινούχες ίνες, τις συνθετικές ίνες κυτταρίνης, τις πολυαμιδικές ίνες, τις πολυεστερικές ίνες και τις ίνες πολυπροπυλενίου.
      Επιτρέπονται επίσης άλλες ίνες για τις οποίες δεν καθορίζονται ειδικά κριτήρια, με εξαίρεση τις ορυκτές ίνες, τις ίνες υάλου, τις μεταλλικές ίνες, τις ίνες άνθρακος και άλλες ανόργανες ίνες.
      Δεν απαιτείται τήρηση των κριτηρίων του παρόντος τμήματος για συγκεκριμένο τύπο ινών εάν το βάρος των ινών αυτών είναι μικρότερο από 5 % του συνολικού βάρους των υφαντουργικών ινών στο προϊόν. Το ίδιο ισχύει όταν οι ίνες προέρχονται από ανακύκλωση. Εν προκειμένω, ως ανακυκλωμένες ορίζονται ίνες προερχόμενες μόνο από αποκόμματα (ρετάλια) της βιομηχανίας υφασμάτων και ενδυμάτων ή από απορρίμματα καταναλωθέντων προϊόντων (κλωστοϋφαντουργίας ή άλλων). Πάντως, τουλάχιστον το 85 %, κατά βάρος, του συνόλου των ινών στο προϊόν, πρέπει, είτε να ανταποκρίνεται στα αντίστοιχα ειδικά κριτήρια για τις ίνες, εφόσον προβλέπονται, είτε να προέρχεται από ανακύκλωση.

         Εκτίμηση και εξακρίβωση: Ο αιτών παρέχει λεπτομερή στοιχεία όσον αφορά τη σύνθεση του κλωστοϋφαντουργικού προϊόντος.
      1.   Ακρυλικές ίνες

                  1.1.

                  Η περιεκτικότητα σε υπολείμματα ακρυλονιτριλίου των ακατέργαστων ινών, κατά την έξοδο από τη μονάδα παραγωγής τους, δεν υπερβαίνει τα 1,5 mg/kg.

                     Εκτίμηση και εξακρίβωση: Ο αιτών παρέχει έκθεση δοκιμής κατά την οποία χρησιμοποιείται η εξής μέθοδος: εκχύλιση με ζέον ύδωρ και ποσοτικός προσδιορισμός με χρωματογραφία αερίου-υγρού σε τριχοειδή στήλη.

                  1.2.

                  Οι εκπομπές ακρυλονιτριλίου στην ατμόσφαιρα (κατά τον πολυμερισμό και μέχρι το στάδιο του ετοίμου για κλώση διαλύματος), εκφραζόμενες ως ετήσιος μέσος όρος, δεν είναι χαμηλότερες από 1g/kg παραγόμενων ινών.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            2.   Ίνες βάμβακος και άλλες φυσικές κυτταρινούχες ίνες από σπόρους (συμπεριλαμβανομένου kapok)
      Οι ίνες βάμβακος και άλλες φυσικές κυτταρινούχες ίνες από σπόρους (εφεξής «βαμβάκι») δεν περιέχουν σε αναλογία μεγαλύτερη από 0,05 ppm (εφόσον το επιτρέπει η ευαισθησία της μεθόδου) τις ακόλουθες ουσίες: αλδρίνη, captafol, chlordane, DDT, διελδρίνη, ενδρίνη, heptachlor, εξαχλωροβενζόλιο, εξαχλωροκυκλοεξάνιο (όλα τα ισομερή), 2,4,5-T, chlordimeform, chlorobenzilate, dinoseb και τα άλατά του, monocrotophos, πενταχλωροφαινόλη, τοξαφέν, methamidophos, μεθυλοπαραθείο, παραθείο, phosphamidon. Η δοκιμή πραγματοποιείται σε ακατέργαστο βαμβάκι, πριν υποστεί οιανδήποτε υγρή κατεργασία, για κάθε παρτίδα βαμβακιού ή δύο φορές ετησίως εάν παραλαμβάνονται περισσότερες από δύο παρτίδες βαμβάκι ετησίως.
      Η απαίτηση αυτή δεν ισχύει σε περίπτωση που περισσότερο από 50 % του περιεχόμενου βαμβακιού προέρχεται από βιολογική ή μεταβατική καλλιέργεια, δηλαδή έχει πιστοποιηθεί από ανεξάρτητο οργανισμό ότι έχει παραχθεί σύμφωνα με τις προβλεπόμενες από τον κανονισμό (ΕΚ) αριθ. 834/2007 του Συμβουλίου (1) απαιτήσεις για την παραγωγή και την επιθεώρηση.
      Η απαίτηση αυτή δεν ισχύει όταν είναι δυνατόν να υποβληθούν τεκμηριωμένα στοιχεία σχετικά με την ταυτότητα των βαμβακοκαλλιεργητών που παρήγαγαν το 75 % τουλάχιστον του βάμβακος που χρησιμοποιήθηκε στο τελικό προϊόν καθώς και δήλωση των εν λόγω βαμβακοκαλλιεργητών ότι δεν χρησιμοποίησαν τις προαναφερόμενες ουσίες στους αγρούς ή στα φυτά από τα οποία προήλθε το συγκεκριμένο βαμβάκι, ή στο ίδιο το βαμβάκι.
      Όταν περισσότερο από 95 % του βαμβακιού είναι βιολογικό, δηλαδή έχει πιστοποιηθεί από ανεξάρτητο οργανισμό ότι έχει παραχθεί σύμφωνα με τις προβλεπόμενες από τον κανονισμό (ΕΚ) αριθ. 834/2007 απαιτήσεις για την παραγωγή και την επιθεώρηση, ο αιτών επιτρέπεται να θέσει την ένδειξη «βιολογικό βαμβάκι» δίπλα στο οικολογικό σήμα. Όταν στο προϊόν έχει χρησιμοποιηθεί βιολογικό βαμβάκι σε ποσοστό από 70 % έως 95 %, το προϊόν επιτρέπεται να φέρει την ένδειξη «περιέχει xy % βιολογικό βαμβάκι».

         Εκτίμηση και εξακρίβωση: Ο αιτών παρέχει είτε αποδεικτικό πιστοποίησης βιολογικής καλλιέργειας ή τεκμηρίωση ότι δεν χρησιμοποιήθηκαν οι προαναφερόμενες ουσίες από τους γεωργούς ή έκθεση δοκιμής κατά την οποία χρησιμοποιήθηκαν οι εξής μέθοδοι: κατά περίπτωση, US EPA 8081 Α [οργανοχλωριούχα φυτοφάρμακα – εκχύλιση με υπερήχους ή με συσκευή Soxhlet και μη πολικούς διαλύτες (ισοοκτάνιο ή εξάνιο)], 8151 Α (χλωριούχα ζιζανιοκτόνα – με μεθανόλη), 8141 Α (οργανοφωσφορικές ενώσεις) ή 8270 C (ημιπτητικές οργανικές ενώσεις).
      Πρέπει να χρησιμοποιείται σε ετήσια βάση τουλάχιστον 3 % βιολογικό βαμβάκι, δηλαδή βαμβάκι το οποίο έχει πιστοποιηθεί από ανεξάρτητο οργανισμό ότι έχει παραχθεί σύμφωνα με τις προβλεπόμενες στον κανονισμό (ΕΚ) αριθ. 834/2007 απαιτήσεις για την παραγωγή και την επιθεώρηση.
      Ο αιτών προσκομίζει:

                  —

                  πληροφορίες σχετικά με τον φορέα πιστοποίησης,

                  —

                  δήλωση στην οποία αναφέρεται το ποσοστό του πιστοποιημένου βιολογικού βαμβακιού που χρησιμοποιείται σε ετήσια βάση στη συνολική παραγωγή κλωστοϋφαντουργικών προϊόντων με οικολογικό σήμα.

            Ο αρμόδιος φορέας δύναται να ζητήσει την υποβολή περαιτέρω δικαιολογητικών προκειμένου να είναι σε θέση να αξιολογήσει την τήρηση των απαιτήσεων του προτύπου και του συστήματος πιστοποίησης.
      3.   Ίνες ελαστομερούς πολυουρεθάνης

                  3.1.

                  Δεν επιτρέπεται να χρησιμοποιούνται οργανοκασσιτερικές ενώσεις.

                     Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.

                  3.2.

                  Ο ετήσιος μέσος όρος των εκπεμπόμενων στην ατμόσφαιρα διισοκυανικών ενώσεων κατά τον πολυμερισμό και την παραγωγή των ινών μετρώνται στα στάδια της διεργασίας κατά τα οποία προκύπτουν, συμπεριλαμβανομένων των ανεξέλεγκτων εκπομπών, είναι χαμηλότερος από 5 mg/kg παραγόμενων ινών.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            4.   Ίνες λιναριού και άλλες ίνες στελέχους (συμπεριλαμβανομένων της κάνναβης, της γιούτας και του ραμί)

      Οι ίνες λιναριού και οι άλλες ίνες στελέχους δεν λαμβάνονται με διαβροχή, εκτός εάν τα λύματα από τη διαβροχή καθαρίζονται με τρόπο ώστε να επιτυγχάνεται μείωση του COD (χημικώς απαιτούμενο οξυγόνο) ή του TOC (ολικός οργανικός άνθρακας) κατά 75 % τουλάχιστον για την κάνναβη και κατά 95 % τουλάχιστον για τις ίνες λιναριού και τις άλλες ίνες στελέχους.

         Εκτίμηση και εξακρίβωση: Εάν χρησιμοποιείται διαβροχή, ο αιτών παρέχει έκθεση δοκιμής κατά την οποία χρησιμοποιήθηκε η εξής μέθοδος: ISO 6060 (COD).
      5.   Ίνες από μη απολιπασμένο μαλλί και άλλες κερατινούχες ίνες (συμπεριλαμβανομένου του μαλλιού προβάτου, καμήλας, αλπακά, κατσίκας)

                  5.1.

                  Δεν υπερβαίνει τα 0,5 ppm η σωρευτική περιεκτικότητα σε: γ-εξαχλωροκυκλοεξάνιο (λινδάνιο), α-εξαχλωροκυκλοεξάνιο, β-εξαχλωροκυκλοεξάνιο, δ-εξαχλωροκυκλοεξάνιο, αλδρίνη, διελδρίνη, ενδρίνη, p, p’-DDT, p, p’-DDD.

                  5.2.

                  Δεν υπερβαίνει τα 2 ppm η σωρευτική περιεκτικότητα σε: diazinon, propetamphos, chlorfenvinphos, dichlofenthion, chlorpyriphos, fenchlorphosq, ethion, pirimphos-methyl.

                  5.3.

                  Δεν υπερβαίνει τα 0,5 ppm η σωρευτική περιεκτικότητα σε: κυπερμεθρίνη, δ-μεθρίνη, fenvalerate, κυαλοθρίνη, φλουμεθρίνη.

                  5.4.

                  Δεν υπερβαίνει τα 2 ppm η σωρευτική περιεκτικότητα σε: διφλουβενζουρόνη, triflumuron, δικυκλανίλη.

            Η δοκιμή πραγματοποιείται σε ακατέργαστο μαλλί, προτού υποστεί οιανδήποτε υγρή κατεργασία, για κάθε παρτίδα μαλλιού ή δύο φορές ετησίως εάν παραλαμβάνονται περισσότερες από δύο παρτίδες μαλλιού ετησίως.
      Οι απαιτήσεις αυτές (όπως περιγράφονται στα σημεία 5.1, 5.2, 5.3 και 5.4, και λαμβανόμενες μεμονωμένα) δεν ισχύουν όταν είναι δυνατόν να υποβληθούν τεκμηριωμένα στοιχεία σχετικά με την ταυτότητα των κτηνοτρόφων που παρήγαγαν το 75 % τουλάχιστον του εν λόγω μαλλιού ή των κερατινούχων ινών, καθώς και δήλωση των κτηνοτρόφων αυτών ότι δεν χρησιμοποίησαν τις προαναφερόμενες ουσίες στους αγρούς ούτε τις χορήγησαν στα ζώα από τα οποία προήλθαν οι ίνες.

         Εκτίμηση και εξακρίβωση για τα σημεία 5.1, 5.2, 5.3 και 5.4: Ο αιτών παρέχει την ανωτέρω προβλεπόμενη τεκμηρίωση ή έκθεση δοκιμής κατά την οποία χρησιμοποιήθηκε η εξής μέθοδος: IWTO Draft Test Method 59.

                  5.5.

                  Το COD των απορριπτόμενων στο αποχετευτικό δίκτυο λυμάτων της απολίπανσης δεν υπερβαίνει τα 60 g/kg μη απολιπασμένου μαλλιού, τα δε λύματα πρέπει να καθαρίζονται εκτός της βιομηχανικής εγκατάστασης ώστε να επιτυγχάνεται περαιτέρω μείωση της περιεκτικότητας σε COD κατά 75 % τουλάχιστον, ως ετήσιος μέσος όρος.

            Το COD των απορριπτόμενων σε επιφανειακά ύδατα λυμάτων της απολίπανσης δεν υπερβαίνει τα 45 g COD/kg μη απολιπασμένου μαλλιού. Το pH των αποβαλλομένων στα επιφανειακά ύδατα λυμάτων κυμαίνεται μεταξύ 6 και 9 (εκτός εάν το pH του υδάτινου αποδέκτη βρίσκεται εκτός των ορίων αυτών) και η θερμοκρασία είναι χαμηλότερη από 40 °C (εκτός εάν η θερμοκρασία του υδάτινου αποδέκτη είναι υψηλότερη). Από την εγκατάσταση απολίπανσης μαλλιού περιγράφεται λεπτομερώς η επεξεργασία των λυμάτων της απολίπανσης και παρακολουθείται συνεχώς το επίπεδο του COD.

         Εκτίμηση και εξακρίβωση: Ο αιτών παρέχει τα σχετικά δεδομένα και εκθέσεις δοκιμών σχετικών με το παρόν κριτήριο κατά τις οποίες χρησιμοποιήθηκε η εξής μέθοδος δοκιμών: ISO 6060.
      6.   Συνθετικές ίνες κυτταρίνης [όπου συμπεριλαμβάνονται: βισκόζη, lyocell, ίνες οξικής κυτταρίνης, χαλκοραιγιόν (cupro) και τριοξικής κυτταρίνης]

                  6.1.

                  Η αναλογία των απορροφήσιμων οργανικών αλογονούχων ενώσεων (ΑΟΧ) στις ίνες δεν υπερβαίνει τα 250 ppm.

                     Εκτίμηση και εξακρίβωση: Ο αιτών παρέχει έκθεση δοκιμής κατά την οποία χρησιμοποιήθηκε η εξής μέθοδος: ISO 11480.97 (ελεγχόμενη καύση και μικροκουλομετρία).

                  6.2.

                  Ο ετήσιος μέσος όρος της περιεκτικότητας σε θείο των εκπεμπόμενων στην ατμόσφαιρα θειούχων ενώσεων που προέρχονται από τις διεργασίες παραγωγής ινών βισκόζης δεν υπερβαίνει τα 120 g/kg παραγομένων συνεχών ινών και τα 30g/kg παραγομένων ασυνεχών ινών. Όταν σε συγκεκριμένη βιομηχανική εγκατάσταση παράγονται και τα δύο είδη ινών, το σύνολο των εκπομπών δεν υπερβαίνει τον αντίστοιχο σταθμισμένο μέσο όρο.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

                  6.3.

                  Ο ετήσιος μέσος όρος του ψευδαργύρου που απορρίπτεται στο νερό από μονάδα παραγωγής ινών βισκόζης δεν υπερβαίνει τα 0,3 g/kg.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

                  6.4.

                  Ο ετήσιος μέσος όρος της περιεκτικότητας σε χαλκό λυμάτων από μονάδα παραγωγής ινών cupro δεν υπερβαίνει τα 0,1 ppm.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            7.   Πολυαμιδικές ίνες

      Ο ετήσιος μέσος όρος των εκπομπών N2O στην ατμόσφαιρα κατά την παραγωγή του μονομερούς δεν υπερβαίνουν τα 10 g/kg παραγομένων ινών πολυαμιδίου 6 και τα 50 g/kg παραγομένων ινών πολυαμιδίου 6.6.

         Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.
      8.   Πολυεστερικές ίνες

                  8.1.

                  Η αναλογία του αντιμονίου στις πολυεστερικές ίνες δεν υπερβαίνει τα 260 ppm. Όταν δεν χρησιμοποιείται αντιμόνιο, ο αιτών επιτρέπεται να δηλώνει «χωρίς αντιμόνιο» (ή ισοδύναμη διατύπωση) δίπλα στο οικολογικό σήμα.

                     Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιείται αντιμόνιο ή έκθεση δοκιμής κατά την οποία χρησιμοποιήθηκε η εξής μέθοδος: απευθείας προσδιορισμός με φασματομετρία ατομικής απορρόφησης. Η δοκιμή διενεργείται σε ακατέργαστη ίνα πριν υποβληθεί σε υγρή διεργασία.

                  8.2.

                  Ο ετήσιος μέσος όρος των εκπεμπόμενων στην ατμόσφαιρα πτητικών οργανικών ενώσεων (VOC) κατά τον πολυμερισμό και την παραγωγή πολυεστέρα μετρώνται στα στάδια της διεργασίας κατά τα οποία προκύπτουν, συμπεριλαμβανομένων των ανεξέλεγκτων εκπομπών, δεν υπερβαίνει το 1,2 g/kg παραγόμενης πολυεστερικής ρητίνης. (Οι πτητικές οργανικές ουσίες (VOC) είναι όσες οργανικές ουσίες έχουν, σε θερμοκρασία 293,15 K, τάση ατμών τουλάχιστον 0,01 kPa, ή αντίστοιχη πτητικότητα στις εκάστοτε συνθήκες χρήσης).

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            9.   Ίνες πολυπροπυλενίου

      Δεν χρησιμοποιούνται χρωστικές με βάση το μόλυβδο.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      ΚΡΙΤΗΡΙΑ ΓΙΑ ΤΙΣ ΔΙΕΡΓΑΣΙΕΣ ΚΑΙ ΤΙΣ ΧΗΜΙΚΕΣ ΟΥΣΙΕΣ
      Τα κριτήρια του τμήματος αυτού ισχύουν, κατά περίπτωση, για όλα τα στάδια της παραγωγής του προϊόντος, συμπεριλαμβανομένης της παραγωγής των ινών. Ωστόσο, οι ανακυκλωμένες ίνες επιτρέπεται να περιέχουν ορισμένες από τις βαφές ή άλλες ουσίες οι οποίες απαγορεύονται με βάση τα παρόντα κριτήρια, υπό την προϋπόθεση όμως ότι οι ουσίες αυτές είχαν χρησιμοποιηθεί στον προηγούμενο κύκλο ζωής των ινών.
      10.   Βοηθητικές ουσίες και ουσίες για φινίρισμα ινών και νημάτων

                  10.1.

                  Κολλάρισμα: τουλάχιστον 95 % (επί ξηρού) των συστατικών οιουδήποτε παρασκευάσματος για κολλάρισμα το οποίο χρησιμοποιείται σε ίνες ή νήματα είναι επαρκώς βιοαποδομήσιμο, ειδάλλως ανακυκλώνονται.
                  Λαμβάνεται υπόψη το άθροισμα κάθε συστατικού.

                     Εκτίμηση και εξακρίβωση: Στο πλαίσιο αυτό, μια ουσία θεωρείται επαρκώς βιοαποδομήσιμη:

                              —

                              όταν, από τη δοκιμή με μια από τις μεθόδους OECD 301 A, OECD 301 E, ISO 7827, OECD 302 A, ISO 9887, OECD 302 B ή ISO 9888 διαπιστώνεται ποσοστό αποδόμησης εντός 28 ημερών, τουλάχιστον 70 %,

                              —

                              όταν, από τη δοκιμή με μια από τις μεθόδους OECD 301 B, ISO 9439, OECD 301 C, OECD 302 C, OECD 301 D, ISO 10707, OECD 301 F, ISO 9408, ISO 10708 ή ISO 14593 διαπιστώνεται ποσοστό αποδόμησης εντός 28 ημερών, τουλάχιστον 60 %,

                              —

                              όταν, από τη δοκιμή με μια από τις μεθόδους OECD 303 ή ISO 11733 διαπιστώνεται ποσοστό αποδόμησης εντός 28 ημερών, τουλάχιστον 80 %,

                              —

                              ή, προκειμένου για ουσίες για τις οποίες δεν είναι δυνατόν να εφαρμοστούν οι προαναφερόμενες μέθοδοι δοκιμών, εφόσον παρέχονται στοιχεία που αποδεικνύουν ανάλογα επίπεδα βιοαποδόμησης.

            Ο αιτών παρέχει κατάλληλη τεκμηρίωση, φύλλα δεδομένων ασφαλείας, εκθέσεις δοκιμών ή/και δηλώσεις σχετικά με τις μεθόδους δοκιμών και τα αποτελέσματα που προαναφέρονται, ώστε να αποδεικνύεται η συμμόρφωση με το παρόν κριτήριο για όλες τις ουσίες κολλαρίσματος που χρησιμοποιούνται.

                  10.2.

                  Πρόσθετα διαλυμάτων νηματοποίησης, πρόσθετα νηματοποίησης και παρασκευάσματα για νηματοποίηση (περιλαμβανομένων ελαίων για λανάρισμα, προϊόντων για φινίρισμα νηματοποίησης και λιπαντικά): τουλάχιστον 90 % (επί ξηρού) των συστατικών είναι επαρκώς βιοαποδομήσιμα ή επιδεχόμενα απομάκρυνση σε εγκατάσταση καθαρισμού λυμάτων.

            Η απαίτηση αυτή δεν ισχύει για παρασκευάσματα για κλώση (λιπαντικά κλώσης, υγραντικές ουσίες), έλαια για την περιέλιξη νήματος σε κώνους, έλαια για το στημόνιασμα και τη συστροφή, κηροί, έλαια πλέξης, έλαια από σιλικόνη και ανόργανες ουσίες. Λαμβάνεται υπόψη το άθροισμα κάθε συστατικού.

         Εκτίμηση και εξακρίβωση: Εν προκειμένω, μια ουσία θεωρείται «βιοαποδομήσιμη ή επιδεχόμενη απομάκρυνση σε εγκατάσταση καθαρισμού λυμάτων»:

                  —

                  όταν, από τη δοκιμή με μια από τις μεθόδους OECD 301 A, OECD 301 E, ISO 7827, OECD 302 A, ISO 9887, OECD 302 B ή ISO 9888 διαπιστώνεται ποσοστό αποδόμησης εντός 28 ημερών, τουλάχιστον 70 %,

                  —

                  όταν, από τη δοκιμή με μια από τις μεθόδους OECD 301 B, ISO 9439, OECD 301 C, OECD 302 C, OECD 301 D, ISO 10707, OECD 301 F, ISO 9408, ISO 10708 ή ISO 14593 διαπιστώνεται ποσοστό αποδόμησης εντός 28 ημερών, τουλάχιστον 60 %,

                  —

                  όταν, από τη δοκιμή με μια από τις μεθόδους OECD 303 ή ISO 11733 διαπιστώνεται ποσοστό αποδόμησης εντός 28 ημερών, τουλάχιστον 80 %,

                  —

                  ή, προκειμένου για ουσίες για τις οποίες δεν είναι δυνατόν να εφαρμοστούν οι προαναφερόμενες μέθοδοι δοκιμών, εφόσον παρέχονται στοιχεία που αποδεικνύουν ανάλογα επίπεδα βιοαποδόμησης ή απομάκρυνσης.

            Ο αιτών παρέχει κατάλληλη τεκμηρίωση, φύλλα δεδομένων ασφαλείας, εκθέσεις δοκιμών ή/και δηλώσεις σχετικά με τις μεθόδους δοκιμών και τα αποτελέσματα που προαναφέρονται, ώστε να αποδεικνύεται η συμμόρφωση με το παρόν κριτήριο για όλα τα πρόσθετα ή παρασκευάσματα που χρησιμοποιούνται.

                  10.3.

                  Η περιεκτικότητα σε πολυκυκλικούς αρωματικούς υδρογονάνθρακες (PAH) στο κλάσμα πετρελαιοειδών προϊόντος είναι κατώτερη από 3 % κατά βάρος.

                     Εκτίμηση και εξακρίβωση: Ο αιτών παρέχει κατάλληλη τεκμηρίωση, φύλλα δεδομένων ασφαλείας, δελτία πληροφοριών για το προϊόν ή δηλώσεις, όπου αναφέρεται η περιεκτικότητα σε πολυκυκλικούς αρωματικούς υδρογονάνθρακες ή ότι δεν χρησιμοποιούνται προϊόντα που περιέχουν πετρελαιοειδή.

            11.   Βιοκτόνα ή βιοστατικά προϊόντα

      Χλωροφαινόλες (τα άλατα και οι εστέρες τους), πολυχλωριούχο διφαινύλιο (PCB) και οργανοκασσιτερικές ενώσεις δεν χρησιμοποιούνται κατά τη μεταφορά ή την αποθήκευση των προϊόντων και ημικατεργασμένων προϊόντων.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται αυτές οι ουσίες ή οι ενώσεις για το νήμα, το ύφασμα και το τελικό προϊόν. Εάν η βεβαίωση αυτή υπόκειται σε εξακρίβωση χρησιμοποιείται η ακόλουθη μέθοδος δοκιμών και οριακή τιμή: κατά περίπτωση εκχύλιση, σχηματισμός παραγώγων εστέρων με οξικό ανυδρίτη, προσδιορισμός διά χρωματογραφίας υγρού-αερίου σε τριχοειδή στήλη με ανίχνευση σύλληψης ηλεκτρονίου, οριακή τιμή 0,05 ppm.
      12.   Αποχρωματισμός

      Δεν επιτρέπεται η χρήση αλάτων βαρέων μετάλλων (πλην του σιδήρου) ή φορμαλδεΰδης για τον αποχρωματισμό.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      13.   Αύξηση βάρους

      Δεν επιτρέπεται η χρήση ενώσεων του δημητρίου για την αύξηση του βάρους των νημάτων ή υφασμάτων.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      14.   Όλες οι χημικές ενώσεις και τα χημικά παρασκευάσματα

      Δεν επιτρέπεται να χρησιμοποιούνται αιθοξυλαλκυλοφαινόλες (APEO), γραμμικά αλκυλοβενζολοσουλφονικά άλατα (LAS), δις (υδρογονωμένο αλκυλοστεαρ)- διμεθυλαμμώνιο-χλωρίδιο (DTDMAC), διστεαρυλοδιμεθυλαμμώνιο-χλωρίδιο (DSDMAC), δις (υδρογονωμένο στέαρ)-διμεθυλαμμώνιο-χλωρίδιο (DHTDMAC), τετραοξική αιθυλενοδιαμίνη (EDTA) και πενταοξική διαιθυλενοτριαμίνη (DTPA), ούτε να υπεισέρχονται στη σύνθεση χρησιμοποιουμένων παρασκευασμάτων.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      15.   Απορρυπαντικά, μαλακτικά υφασμάτων και συμπλεκτικοί παράγοντες

      Σε κάθε εγκατάσταση υγρής κατεργασίας, τουλάχιστον το 95 % κατά βάρος των μαλακτικών υφασμάτων, των συμπλεκτικών παραγόντων και των απορρυπαντικών είναι επαρκώς βιοαποδομήσιμα ή επιδεχόμενα απομάκρυνση σε εγκατάσταση καθαρισμού λυμάτων.
      Τα παραπάνω δεν ισχύουν για τασιενεργές ουσίες των απορρυπαντικών και των μαλακτικών υφασμάτων σε κάθε εγκατάσταση υγρής κατεργασίας, οι οποίες είναι τελικά βιοαποδομήσιμες (βιοδιασπώμενες) υπό αερόβιες συνθήκες.

         Εκτίμηση και εξακρίβωση:«βιοαποδομήσιμες ή επιδεχόμενες απομάκρυνση σε εγκατάσταση καθαρισμού λυμάτων» όπως ορίζεται ανωτέρω στο κριτήριο σχετικά με τις βοηθητικές ουσίες και για το φινίρισμα των ινών και νημάτων. Ο αιτών παρέχει κατάλληλη τεκμηρίωση, φύλλα δεδομένων ασφαλείας, εκθέσεις δοκιμών ή/και δηλώσεις σχετικά με τις μεθόδους δοκιμών και τα αποτελέσματα που προαναφέρονται, ώστε να αποδεικνύεται η συμμόρφωση με το παρόν κριτήριο για όλα τα απορρυπαντικά, μαλακτικά υφασμάτων και συμπλεκτικούς παράγοντες που χρησιμοποιούνται.
      Η «τελική αερόβια βιοδιάσπαση» πρέπει να ερμηνευθεί όπως ορίζεται στο παράρτημα ΙΙΙ του κανονισμού (ΕΚ) αριθ. 648/2004 του Ευρωπαϊκού Κοινοβουλίου και του Συμβουλίου (2). Ο αιτών παρέχει κατάλληλη τεκμηρίωση, φύλλα δεδομένων ασφαλείας, εκθέσεις δοκιμών ή/και δηλώσεις σχετικά με τις μεθόδους δοκιμών και τα αποτελέσματα που προαναφέρονται, ώστε να αποδεικνύεται η συμμόρφωση με το παρόν κριτήριο για όλες τις τασιενεργές ουσίες των απορρυπαντικών και των μαλακτικών υφασμάτων.
      16.   Λευκαντικά: Δεν χρησιμοποιούνται ενώσεις του χλωρίου για τη λεύκανση νημάτων, υφασμάτων και τελικών προϊόντων.

      Η απαίτηση αυτή δεν ισχύει για την παραγωγή συνθετικών ινών κυτταρίνης (βλέπε κριτήριο 6.1).

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται λευκαντικά με ενώσεις του χλωρίου.
      17.   Προσμείξεις στις βαφές: χρωστικές ύλες με συνάφεια με τις ίνες (διαλυτές ή αδιάλυτες)

      Η περιεκτικότητα των χρησιμοποιούμενων βαφών σε προσμείξεις μεταλλικών ιόντων δεν υπερβαίνει τις ακόλουθες τιμές: Ag 100 ppm· As 50 ppm· Ba 100 ppm· Cd 20 ppm· Co 500 ppm· Cr 100 ppm· Cu 250 ppm· Fe 2 500 ppm· Hg 4 ppm· Mn 1 000 ppm· Ni 200 ppm· Pb 100 ppm· Se 20 ppm· Sb 50 ppm· Sn 250 ppm· Zn 1 500 ppm.
      Οποιοδήποτε μέταλλο χρησιμοποιείται ως συστατικό του μορίου της βαφής (π.χ. βαφές συμπλοκοποιημένου μετάλλου, ορισμένες βαφές αντίδρασης κ.λπ.) δεν λαμβάνονται υπόψη όταν αξιολογείται η συμμόρφωση προς τις τιμές αυτές, οι οποίες αφορούν μόνο τις προσμείξεις.

         Εκτίμηση και εξακρίβωση: Ο αιτών παρέχει δήλωση συμμόρφωσης.
      18.   Προσμείξεις στα χρώματα επιστρώσεως (πιγμέντα): αδιάλυτες χρωστικές ύλες χωρίς συνάφεια με τις ίνες

      Η περιεκτικότητα των χρησιμοποιούμενων πιγμέντων σε προσμείξεις μεταλλικών ιόντων δεν υπερβαίνει τις ακόλουθες τιμές: As 50 ppm· Ba 100 ppm· Cd 50 ppm· Cr 100 ppm· Hg 25 ppm· Pb 100 ppm· Se 100 ppm· Sb 250 ppm· Zn 1 000 ppm.

         Εκτίμηση και εξακρίβωση: Ο αιτών παρέχει δήλωση συμμόρφωσης.
      19.   Βαφή προστύψεως χρωμίου

      Δεν επιτρέπεται η βαφή προστύψεως χρωμίου.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      20.   Βαφές με συμπλοκοποιημένο μέταλλο

      Σε περίπτωση που χρησιμοποιούνται συμπλοκοποιημένες βαφές οι οποίες έχουν ως βάση χαλκό, χρώμιο ή νικέλιο:

                  20.1.

                  Για βαφές κυτταρινούχων ινών, νημάτων ή υφασμάτων, όπου η σύνθεση της βαφής περιλαμβάνει χρώμα μεταλλικών συμπλόκων, το ποσοστό κάθε χρησιμοποιηθέντος χρώματος μεταλλικών συμπλόκων (πρώτη ύλη για τη διεργασία) που διοχετεύεται στον καθαρισμό λυμάτων (είτε εντός είτε εκτός της βιομηχανικής εγκατάστασης) είναι χαμηλότερο από 20 %.
                  Για όλες τις άλλες διεργασίες βαφής, όπου η σύνθεση της βαφής περιλαμβάνει χρώμα μεταλλικών συμπλόκων, το ποσοστό κάθε χρησιμοποιούμενου χρώματος μεταλλικών συμπλόκων (πρώτη ύλη για τη διεργασία) που διοχετεύεται στον καθορισμό λυμάτων (είτε εντός είτε εκτός της βιομηχανικής εγκατάστασης) είναι χαμηλότερο από 7 %.
                  Ο αιτών παρέχει βεβαίωση ότι δεν χρησιμοποιούνται ή τεκμηρίωση και εκθέσεις δοκιμών κατά τις οποίες χρησιμοποιήθηκαν οι εξής μέθοδοι: ISO 8288 για Cu, Ni και EN 1233 για Cr.

                  20.2.

                  Οι εκπομπές στο νερό μετά την επεξεργασία δεν υπερβαίνουν τις ακόλουθες τιμές για τα αντίστοιχα στοιχεία: Cu 75 mg/kg (ίνες, νήματα ή υφάσματα)· Cr 50 mg/kg· Ni 75 mg/kg.

                     Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται ή τεκμηρίωση και εκθέσεις δοκιμών κατά τις οποίες χρησιμοποιήθηκαν οι εξής μέθοδοι: ISO 8288 για Cu, Ni και EN 1233 για Cr.

            21.   Αζωχρώματα

      Δεν επιτρέπεται η χρήση αζωχρωμάτων που είναι δυνατόν να διασπαστούν σε οιαδήποτε από τις ακόλουθες αρωματικές αμίνες:

                  4-aminodiphenyl

                  (92-67-1)

                  Benzidine

                  (92-87-5)

                  4-chloro-o-toluidine

                  (95-69-2)

                  2-naphtylamine

                  (91-59-8)

                  o-amino-azotoluene

                  (97-56-3)

                  2-amino-4-nitrotoluene

                  (99-55-8)

                  p-chloroaniline

                  (106-47-8)

                  2,4-diaminoanisol

                  (615-05-4)

                  4,4′-diaminodiphenylmethane

                  (101-77-9)

                  3,3′-dichlorobenzidine

                  (91-94-1)

                  3,3′-dimethoxybenzidine

                  (119-90-4)

                  3,3′-dimethylbenzidine

                  (119-93-7)

                  3,3′-dimethyl-4,4′-diaminodiphenylmethane

                  (838-88-0)

                  p-cresidine

                  (120-71-8)

                  4,4′-oxydianiline

                  (101-80-4)

                  4,4′-thiodianiline

                  (139-65-1)

                  o-toluidine

                  (95-53-4)

                  2,4-diaminotoluene

                  (95-80-7)

                  2,4,5-trimethylaniline

                  (137-17-7)

                  4-aminoazobenzene

                  (60-09-3)

                  o-anisidine

                  (90-04-0)

                  2,4-Xylidine

                  2,6-Xylidine

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται αυτά τα χρώματα. Σε περίπτωση που απαιτείται εξακρίβωση της δήλωσης χρησιμοποιούνται τα ακόλουθα πρότυπα = EN 14 362-1 και 2 (σημείωση: επειδή ενδέχεται να προκύψουν ψευδοθετικές τιμές για το 4-αμινοαζωβενζόλιο, συνιστάται επιβεβαίωση).
      22.   Βαφές καρκινογόνες, μεταλλαξιογόνες ή τοξικές για την αναπαραγωγή

                  22.1.

                  Δεν πρέπει να χρησιμοποιούνται οι ακόλουθες βαφές:

                              —

                              C.I. Basic Red 9,

                              —

                              C.I. Disperse Blue 1,

                              —

                              C.I. Acid Red 26,

                              —

                              C.I. Basic Violet 14,

                              —

                              C.I. Disperse Orange 11,

                              —

                              C. I. Direct Black 38,

                              —

                              C. I. Direct Blue 6,

                              —

                              C. I. Direct Red 28,

                              —

                              C. I. Disperse Yellow 3.

                     Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται τέτοιες βαφές.

                  22.2.

                  Δεν επιτρέπεται η χρήση βαφών ή παρασκευασμάτων βαφών που περιέχουν άνω του 0,1 % κατά βάρος ουσίες οι οποίες έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

                              —

                              R40 (περιορισμένες ενδείξεις καρκινογόνου δράσης),

                              —

                              R45 (μπορεί να προκαλέσει καρκίνο),

                              —

                              R46 (μπορεί να προκαλέσει κληρονομικές γενετικές βλάβες),

                              —

                              R49 (μπορεί να προκαλέσει καρκίνο από εισπνοή),

                              —

                              R60 (μπορεί να επιδράσει δυσμενώς στη γονιμότητα),

                              —

                              R61 (μπορεί να προκαλέσει βλάβες στο έμβρυο),

                              —

                              R62 (πιθανός κίνδυνος δυσμενούς επίδρασης στη γονιμότητα),

                              —

                              R63 (πιθανός κίνδυνος βλάβης στο έμβρυο),

                              —

                              R68 (πιθανός κίνδυνος μονίμων επιδράσεων),

                        όπως καθορίζονται στην οδηγία 67/548/ΕΟΚ του Συμβουλίου (3).

            Εναλλακτικά, επιτρέπεται η ταξινόμηση σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (4). Στην περίπτωση αυτή δεν επιτρέπεται να προστίθενται στις πρώτες ύλες ουσίες ή παρασκευάσματα που έχουν χαρακτηρισθεί, ή είναι δυνατό να χαρακτηρισθούν, κατά τον χρόνο της χρησιμοποίησής τους, με μια από τις ακόλουθες δηλώσεις κινδύνου (ή συνδυασμούς αυτών): H351, H350, H340, H350i, H360F, H360D, H361f, H361d H360FD, H361fd, H360Fd, H360Df, H341.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται τέτοιες βαφές.
      23.   Δυνάμει ευαισθητοποιητικές βαφές

      Δεν χρησιμοποιούνται οι ακόλουθες βαφές:

                              —

                              C.I. Disperse Blue 3

                  C.I. 61 505

                              —

                              C.I. Disperse Blue 7

                  C.I. 62 500

                              —

                              C.I. Disperse Blue 26

                  C.I. 63 305

                              —

                              C.I. Disperse Blue 35

                              —

                              C.I. Disperse Blue 102

                              —

                              C.I. Disperse Blue 106

                              —

                              C.I. Disperse Blue 124

                              —

                              C.I. Disperse Brown 1

                              —

                              C.I. Disperse Orange 1

                  C.I. 11 080

                              —

                              C.I. Disperse Orange 3

                  C.I. 11 005

                              —

                              C.I. Disperse Orange 37

                              —

                              C.I. Disperse Orange 76
                              (προηγουμένως καταχωρισμένη ως Orange 37)

                              —

                              C.I. Disperse Red 1

                  C.I. 11 110

                              —

                              C.I. Disperse Red 11

                  C.I. 62 015

                              —

                              C.I. Disperse Red 17

                  C.I. 11 210

                              —

                              C.I. Disperse Yellow 1

                  C.I. 10 345

                              —

                              C.I. Disperse Yellow 9

                  C.I. 10 375

                              —

                              C.I. Disperse Yellow 39

                              —

                              C.I. Disperse Yellow 49

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται αυτά τα χρώματα.
      24.   Αλογονούχοι φορείς για πολυεστέρα

      Η χρήση αλογονούχων φορέων δεν επιτρέπεται.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται.
      25.   Τυποβαφή

                  25.1.

                  Οι χρησιμοποιούμενες τυπωτικές πάστες δεν περιέχουν πτητικές οργανικές ενώσεις, όπως π.χ. τερεβινθέλαιο, σε αναλογία μεγαλύτερη από 5 % (ως πτητική οργανική ένωση –VOC– νοείται κάθε οργανική ένωση με τάση ατμών 0,01 kPa ή μεγαλύτερη στους 293,15 K, ή με ανάλογη πτητικότητα στις συγκεκριμένες συνθήκες χρήσης).

                     Εκτίμηση και εξακρίβωση: Ο αιτών παρέχει βεβαίωση ότι δεν διενεργήθηκε τυποβαφή ή την κατάλληλη τεκμηρίωση από την οποία προκύπτει η συμμόρφωση, μαζί με πιστοποιητικό συμμόρφωσης.

                  25.2.

                  Δεν επιτρέπεται τυποβαφή με βάση την πλαστισόλη (plastisol).

                     Εκτίμηση και εξακρίβωση: Ο αιτών παρέχει βεβαίωση ότι δεν διενεργήθηκε τυποβαφή ή την κατάλληλη τεκμηρίωση από την οποία προκύπτει η συμμόρφωση, μαζί με πιστοποιητικό συμμόρφωσης.

            26.   Φορμαλδεΰδη

      Η αναλογία της ελεύθερης και μερικώς υδρολυτής φορμαλδεΰδης στο τελικό ύφασμα δεν υπερβαίνει τα 20 ppm στα προϊόντα που προορίζονται για παιδιά ηλικίας κάτω των 3 ετών, τα 30 ppm στα προϊόντα που έρχονται σε άμεση επαφή με το δέρμα και τα 75 ppm σε όλα τα υπόλοιπα προϊόντα.

         Εκτίμηση και εξακρίβωση: Ο αιτών παρέχει είτε βεβαίωση ότι δεν χρησιμοποιήθηκαν προϊόντα περιέχοντα φορμαλδεΰδη ή έκθεση δοκιμής κατά την οποία χρησιμοποιήθηκε η εξής μέθοδος: EN ISO 14184-1.
      27.   Απόρριψη λυμάτων της υγρής επεξεργασίας

                  27.1.

                  Ο ετήσιος μέσος όρος του χημικώς απαιτούμενου οξυγόνου (COD) των λυμάτων από εγκαταστάσεις υγρής επεξεργασίας (εκτός των εγκαταστάσεων απολίπανσης μαλλιού ή διαβροχής λιναριού) που διοχετεύονται σε επιφανειακά ύδατα μετά τον καθαρισμό τους (είτε εντός είτε εκτός των εγκαταστάσεων) δεν υπερβαίνει τα 20 g/kg.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών, σύμφωνα με το ISO 6060, που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

                  27.2.

                  Εάν τα λύματα καθαρίζονται εντός των εγκαταστάσεων και διοχετεύονται απευθείας στα επιφανειακά ύδατα, το pH τους είναι μεταξύ 6 και 9 (εκτός εάν το pH του υδάτινου αποδέκτη βρίσκεται εκτός των ορίων αυτών) και η θερμοκρασία τους δεν υπερβαίνει τους 40 °C (εκτός εάν η θερμοκρασία του υδάτινου αποδέκτη είναι υψηλότερη).

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            28.   Επιβραδυντικά φλόγας

      Επιτρέπεται να χρησιμοποιούνται στο προϊόν μόνον τα επιβραδυντικά φλόγας που είναι χημικώς δεσμευμένα στην πολυμερισμένη ίνα ή στην επιφάνεια της ίνας (δραστικά επιβραδυντικά φλόγας). Εάν τα χρησιμοποιηθέντα επιβραδυντικά φλόγας χαρακτηρίζονται με οποιαδήποτε από τις ακόλουθες φράσεις κινδύνου, τα εν λόγω δραστικά επιβραδυντικά φλόγας, πρέπει κατά τη χρησιμοποίησή τους να υφίστανται χημική μετατροπή ώστε να μην δύνανται πλέον, να υπαχθούν σε κάποια από τις εν λόγω φράσεις κινδύνου. (Στο κατεργασμένο τμήμα ή ύφασμα υπό μορφή που είχε πριν χρησιμοποιηθεί παραμένει λιγότερο από 0,1 % του επιβραδυντικού φλόγας.)

                  —

                  R40 (περιορισμένες ενδείξεις καρκινογόνου δράσης),

                  —

                  R45 (μπορεί να προκαλέσει καρκίνο),

                  —

                  R46 (μπορεί να προκαλέσει κληρονομικές γενετικές βλάβες),

                  —

                  R49 (μπορεί να προκαλέσει καρκίνο από εισπνοή),

                  —

                  R50 (πολύ τοξικό στους υδρόβιους οργανισμούς),

                  —

                  R51 (τοξικό στους υδρόβιους οργανισμούς),

                  —

                  R52 (βλαβερό για τους υδρόβιους οργανισμούς),

                  —

                  R53 (μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

                  —

                  R60 (μπορεί να επιδράσει δυσμενώς στη γονιμότητα),

                  —

                  R61 (μπορεί να προκαλέσει βλάβες στο έμβρυο),

                  —

                  R62 (πιθανός κίνδυνος δυσμενούς επίδρασης στη γονιμότητα),

                  —

                  R63 (πιθανός κίνδυνος βλάβης στο έμβρυο),

                  —

                  R68 (πιθανός κίνδυνος μονίμων επιδράσεων),

            όπως καθορίζονται στην οδηγία 67/548/ΕΟΚ.
      Εξαιρούνται τα επιβραδυντικά φλόγας που απλώς αναμιγνύονται με την πολυμερισμένη ίνα ή με την επίχριση των κλωστοϋφαντουργικών (πρόσθετα επιβραδυντικά φλόγας).
      Εναλλακτικά, επιτρέπεται η ταξινόμηση σύμφωνα με τον κανονισμό (ΕΚ) αριθ. 1272/2008. Στην περίπτωση αυτή δεν επιτρέπεται να προστίθενται στις πρώτες ύλες ουσίες ή παρασκευάσματα που έχουν χαρακτηρισθεί, ή είναι δυνατό να χαρακτηρισθούν, κατά τον χρόνο της χρησιμοποίησής τους, με μια από τις ακόλουθες δηλώσεις κινδύνου (ή συνδυασμούς αυτών): H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341.

         Εκτίμηση και εξακρίβωση: Ο αιτών παρέχει είτε δήλωση ότι δεν έχουν χρησιμοποιηθεί πρόσθετα επιβραδυντικά φλόγας, είτε δηλώνει τα δραστικά επιβραδυντικά φλόγας που έχουν χρησιμοποιηθεί, εάν έχουν χρησιμοποιηθεί, και παρέχει τεκμηρίωση (όπως π.χ. φύλλα δεδομένων ασφαλείας) ή/και βεβαιώσεις σύμφωνα με τις οποίες τα εν λόγω επιβραδυντικά φλόγας πληρούν το παρόν κριτήριο.
      29.   Φινιρίσματα με αποφυγή πιλήματος

      Οι αλογονομένες ουσίες ή παρασκευάσματα εφαρμόζονται μόνο σε μάλλινα φυτίλια και ίνες απολιπασμένου μαλλιού.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται (εκτός εάν χρησιμοποιούνται σε μάλλινα φυτίλια και ίνες απολιπασμένου μαλλιού).
      30.   Φινιρίσματα υφασμάτων

      Ο όρος «φινίρισμα» καλύπτει όλες τις φυσικές και χημικές κατεργασίες με τις οποίες αποδίδονται στα υφάσματα συγκεκριμένες ιδιότητες όπως απαλότητα, αδιαβροχοποίηση, ευκολία φροντίδας κ.λπ.
      Δεν επιτρέπεται η χρήση ουσιών ή παρασκευασμάτων φινιρίσματος που περιέχουν άνω του 0,1 % κατά βάρος ουσίες οι οποίες έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

                  —

                  R40 (περιορισμένες ενδείξεις καρκινογόνου δράσης),

                  —

                  R45 (μπορεί να προκαλέσει καρκίνο),

                  —

                  R46 (μπορεί να προκαλέσει κληρονομικές γενετικές βλάβες),

                  —

                  R49 (μπορεί να προκαλέσει καρκίνο από εισπνοή),

                  —

                  R50 (πολύ τοξικό στους υδρόβιους οργανισμούς),

                  —

                  R51 (τοξικό στους υδρόβιους οργανισμούς),

                  —

                  R52 (βλαβερό για τους υδρόβιους οργανισμούς),

                  —

                  R53 (μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

                  —

                  R60 (μπορεί να επιδράσει δυσμενώς στη γονιμότητα),

                  —

                  R61 (μπορεί να προκαλέσει βλάβες στο έμβρυο),

                  —

                  R62 (πιθανός κίνδυνος δυσμενούς επίδρασης στη γονιμότητα),

                  —

                  R63 (πιθανός κίνδυνος βλάβης στο έμβρυο),

                  —

                  R68 (πιθανός κίνδυνος μονίμων επιδράσεων),

            όπως ορίζονται στην οδηγία 67/548/ΕΟΚ.
      Εναλλακτικά, επιτρέπεται η ταξινόμηση σύμφωνα με τον κανονισμό (ΕΚ) αριθ. 1272/2008. Στην περίπτωση αυτή δεν επιτρέπεται να προστίθενται στις πρώτες ύλες ουσίες ή παρασκευάσματα που έχουν χαρακτηρισθεί, ή είναι δυνατό να χαρακτηρισθούν, κατά τον χρόνο της χρησιμοποίησής τους, με μια από τις ακόλουθες δηλώσεις κινδύνου (ή συνδυασμούς αυτών): H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341.

         Εκτίμηση και εξακρίβωση: Ο αιτών παρέχει είτε βεβαίωση ότι δεν έχουν χρησιμοποιηθεί φινιρίσματα, ή δηλώνει τα φινιρίσματα που έχουν χρησιμοποιηθεί και παρέχει τεκμηρίωση (όπως φύλλα δεδομένων ασφαλείας) ή/και βεβαιώσεις ότι οι ουσίες για τα φινιρίσματα πληρούν το παρόν κριτήριο.
      31.   Πληρωτικά υλικά

                  31.1.

                  Τα πληρωτικά υλικά που αποτελούνται από κλωστοϋφαντουργικές ίνες πληρούν τα κριτήρια για τις κλωστοϋφαντουργικές ίνες (1-9), κατά περίπτωση.

                  31.2.

                  Τα πληρωτικά υλικά πρέπει να πληρούν το κριτήριο 11 σχετικά με τα «βιοκτόνα ή βιοστατικά προϊόντα» και το κριτήριο 26 σχετικά με τη «φορμαλδεΰδη».

                  31.3.

                  Απορρυπαντικά και άλλες χημικές ουσίες που χρησιμοποιούνται για την πλύση των πληρωτικών υλικών (πούπουλα, φτερά, φυσικές ή συνθετικές ίνες) πληρούν το κριτήριο 14 σχετικά με τις «βοηθητικές χημικές ουσίες» και το κριτήριο 15 σχετικά με «απορρυπαντικά, μαλακτικά υφασμάτων και συμπλεκτικούς παράγοντες».

                     Εκτίμηση και εξακρίβωση: Όπως προβλέπεται στα αντίστοιχα κριτήρια.

            32.   Επιστρώσεις, επικαλύψεις με επικολλητά λεπτά φύλλα και μεμβράνες

                  32.1.

                  Τα προϊόντα από πολυουρεθάνη πληρούν το κριτήριο του σημείου 3.1 σχετικά με τις οργανοκασσιτερικές ενώσεις και το κριτήριο του σημείου 3.2 σχετικά με τις ατμοσφαιρικές εκπομπές αρωματικών διισοκυανικών ενώσεων.

                     Εκτίμηση και εξακρίβωση: Όπως προβλέπεται στα αντίστοιχα κριτήρια.

                  32.2.

                  Τα προϊόντα από πολυεστέρα πληρούν το κριτήριο του σημείου 8.1 σχετικά με την ποσότητα αντιμονίου και το κριτήριο του σημείου 8.2 σχετικά με τις εκπομπές των πτητικών οργανικών ενώσεων (VOC) κατά τον πολυμερισμό.

                     Εκτίμηση και εξακρίβωση: Όπως προβλέπεται στα αντίστοιχα κριτήρια.

                  32.3.

                  Κατά την παραγωγή των επιστρώσεων, των επικαλύψεων με επικολλητά λεπτά φύλλα και των μεμβρανών δεν χρησιμοποιούνται πλαστικοποιητές ή διαλύτες, οι οποίοι έχουν χαρακτηρισθεί ή είναι δυνατό να χαρακτηρισθούν τη στιγμή της χρησιμοποίησής τους με μια από τις ακόλουθες φράσεις κινδύνου (ή συνδυασμούς αυτών):

                              —

                              R40 (περιορισμένες ενδείξεις καρκινογόνου δράσης),

                              —

                              R45 (μπορεί να προκαλέσει καρκίνο),

                              —

                              R46 (μπορεί να προκαλέσει κληρονομικές γενετικές βλάβες),

                              —

                              R49 (μπορεί να προκαλέσει καρκίνο από εισπνοή),

                              —

                              R50 (πολύ τοξικό στους υδρόβιους οργανισμούς),

                              —

                              R51 (τοξικό στους υδρόβιους οργανισμούς),

                              —

                              R52 (βλαβερό για τους υδρόβιους οργανισμούς),

                              —

                              R53 (μπορεί να έχει μακροπρόθεσμες δυσμενείς επιδράσεις στο υδάτινο περιβάλλον),

                              —

                              R60 (μπορεί να επιδράσει δυσμενώς στη γονιμότητα),

                              —

                              R61 (μπορεί να προκαλέσει βλάβες στο έμβρυο),

                              —

                              R62 (πιθανός κίνδυνος δυσμενούς επίδρασης στη γονιμότητα),

                              —

                              R63 (πιθανός κίνδυνος βλάβης στο έμβρυο),

                              —

                              R68 (πιθανός κίνδυνος μονίμων επιδράσεων),

                        όπως ορίζεται στην οδηγία 67/548/ΕΟΚ.

            Εναλλακτικά, επιτρέπεται η ταξινόμηση σύμφωνα με τον κανονισμό (ΕΚ) αριθ. 1272/2008. Στην περίπτωση αυτή δεν επιτρέπεται να προστίθενται στις πρώτες ύλες ουσίες ή παρασκευάσματα που έχουν χαρακτηρισθεί, ή είναι δυνατό να χαρακτηρισθούν, κατά τον χρόνο της χρησιμοποίησής τους, με μια από τις ακόλουθες δηλώσεις κινδύνου (ή συνδυασμούς αυτών): H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341.

         Εκτίμηση και εξακρίβωση: Ο αιτών παρέχει βεβαίωση ότι δεν χρησιμοποιούνται αυτοί οι πλαστικοποιητές ή διαλύτες.

                  32.4.

                  Οι εκπομπές VOC στην ατμόσφαιρα δεν υπερβαίνουν τα 10 g C/kg.

                     Εκτίμηση και εξακρίβωση: Ο αιτών παρέχει λεπτομερή τεκμηρίωση ή/και εκθέσεις δοκιμών που αποδεικνύουν τη συμμόρφωση με το παρόν κριτήριο, καθώς και δήλωση συμμόρφωσης.

            33.   Κατανάλωση ενέργειας και νερού

      Ο αιτών παρέχει στοιχεία για την κατανάλωση ενέργειας και νερού στις εγκαταστάσεις υγρής κατεργασίας.

         Εκτίμηση και εξακρίβωση: Ο αιτών παρέχει τις πληροφορίες που αναφέρονται ανωτέρω.
      ΚΡΙΤΗΡΙΑ ΚΑΤΑΛΛΗΛΟΛΟΤΗΤΑΣ ΓΙΑ ΧΡΗΣΗ
      Τα ακόλουθα κριτήρια ισχύουν για το βαμμένο νήμα, το τελικό ύφασμα ή το τελικό προϊόν, με τις αντίστοιχες δοκιμασίες.
      34.   Μεταβολή διαστάσεων κατά το πλύσιμο και το στέγνωμα

      Οι μεταβολές των διαστάσεων κατά το πλύσιμο και το στέγνωμα δεν υπερβαίνουν:

                  —

                  + η – 2 % για κουρτίνες και υφάσματα επιπλώσεων που αφαιρούνται και πλένονται,

                  —

                  περισσότερο από – 8 % ή + 4 % για άλλα υφαντά και για ανθεκτικά μη υφασμένα προϊόντα, άλλα πλεκτά προϊόντα ή για υφάσματα σπογγώδους υφής.

            Το παρόν κριτήριο δεν ισχύει για:

                  —

                  ίνες ή νήματα,

                  —

                  προϊόντα στην επισήμανση των οποίων γράφεται σαφώς η ένδειξη «στεγνό καθάρισμα μόνο» ή ανάλογη ένδειξη (στο μέτρο που αυτού του είδους η επισήμανση αποτελεί συνήθη πρακτική για τα εν λόγω προϊόντα),

                  —

                  υφάσματα επιπλώσεων που δεν είναι δυνατό να αφαιρεθούν και δεν πλένονται.

         Εκτίμηση και εξακρίβωση: Ο αιτών παρέχει πρακτικά δοκιμασιών χρησιμοποιώντας τα εξής πρότυπα EN ISO 63 30, ISO 5077 ως εξής: 3 τρεις πλύσεις στη θερμοκρασία που αναγράφεται στην ετικέτα του προϊόντος, και στέγνωμα σε στεγνωτήριο ρούχων μετά από κάθε πλύση, εκτός και αν στην ετικέτα του προϊόντος προβλέπονται άλλες μέθοδοι στεγνώματος.
      35.   Αντοχή χρωματισμών στο πλύσιμο

      Η αντοχή των χρωματισμών στο πλύσιμο είναι τουλάχιστον επιπέδου 3-4 ως προς την αλλαγή χρώματος και τουλάχιστον επιπέδου 3-4 ως προς το λέκιασμα.
      Το κριτήριο αυτό δεν ισχύει για προϊόντα στην επισήμανση των οποίων αναγράφεται σαφώς η ένδειξη «στεγνό καθάρισμα μόνο» ή ανάλογη ένδειξη (στο μέτρο που αυτού του είδους η επισήμανση αποτελεί συνήθη πρακτική για τα εν λόγω προϊόντα), για λευκά προϊόντα ή προϊόντα που δεν έχουν βαφεί ούτε τυπωθεί ή για υφάσματα επιπλώσεων που δεν πλένονται.

         Εκτίμηση και εξακρίβωση: Ο αιτών παρέχει εκθέσεις δοκιμών κατά τις οποίες χρησιμοποιήθηκε το εξής πρότυπο EN: ISO 105 C06 (μία μόνο πλύση, στη θερμοκρασία που αναγράφεται στην ετικέτα του προϊόντος, με υπερβορική σκόνη πλυσίματος).
      36.   Αντοχή χρωματισμών στην εφίδρωση (όξινο και αλκαλικό περιβάλλον)

      Η αντοχή χρωματισμών στην εφίδρωση (σε όξινο και αλκαλικό περιβάλλον) είναι τουλάχιστον επιπέδου 3-4 (αλλαγή χρώματος και λέκιασμα).
      Επιτρέπεται ωστόσο επίπεδο 3 όταν τα υφάσματα ταυτόχρονα είναι σκουρόχρωμα (πρότυπο βάθος > 1/1) και είναι κατασκευασμένα από αναγεννημένο μαλλί ή περιέχουν άνω του 20 % μετάξι.
      Το παρόν κριτήριο δεν ισχύει για τα λευκά προϊόντα, τα προϊόντα που δεν έχουν βαφεί ή τυπωθεί, τα υφάσματα επιπλώσεων, τις κουρτίνες ή παρόμοια κλωστοϋφαντουργικά προϊόντα διακόσμησης εσωτερικών χώρων.

         Εκτίμηση και εξακρίβωση: Ο αιτών παρέχει εκθέσεις δοκιμών κατά τις οποίες χρησιμοποιήθηκε το εξής πρότυπο EN: ISO 105 E04 (όξινο και αλκαλικό περιβάλλον, σύγκριση με ύφασμα πολλών ινών).
      37.   Αντοχή χρωματισμών σε υγρή τριβή

      Η αντοχή χρωματισμών σε υγρή τριβή είναι τουλάχιστον επιπέδου 2-3. Επιτρέπεται ωστόσο επίπεδο 2 εάν πρόκειται για ντένιμ που έχει βαφεί με ινδική.
      Το κριτήριο αυτό δεν ισχύει για τα λευκά προϊόντα ή τα προϊόντα που δεν έχουν βαφεί ή τυπωθεί.

         Εκτίμηση και εξακρίβωση: Ο αιτών παρέχει εκθέσεις δοκιμών κατά τις οποίες χρησιμοποιήθηκε το εξής πρότυπο EN: ISO 105 X12.
      38.   Αντοχή χρωματισμών σε ξηρή τριβή

      Η αντοχή χρωματισμών σε ξηρή τριβή πρέπει να είναι τουλάχιστον επιπέδου 4.
      Επιτρέπεται ωστόσο επίπεδο 3-4 εάν πρόκειται για ντένιμ που έχει βαφεί με ινδική.
      Το κριτήριο αυτό δεν ισχύει για τα λευκά προϊόντα, τα προϊόντα που δεν έχουν βαφεί ή τυπωθεί, τις κουρτίνες ή παρόμοια κλωστοϋφαντουργικά προϊόντα διακόσμησης εσωτερικών χώρων.

         Εκτίμηση και εξακρίβωση: Ο αιτών παρέχει εκθέσεις δοκιμών κατά τις οποίες χρησιμοποιήθηκε το εξής πρότυπο EN: ISO 105 X12.
      39.   Αντοχή χρωματισμών στο φως

      Για τα υφάσματα επιπλώσεων, τις κουρτίνες ή τα παραπετάσματα, η αντοχή χρωματισμών στο φως πρέπει να είναι τουλάχιστον επιπέδου 5. Για όλα τα λοιπά προϊόντα, η αντοχή χρωματισμών στο φως πρέπει να είναι τουλάχιστον επιπέδου 4.
      Ωστόσο, επίπεδο 4 επιτρέπεται για υφάσματα επιπλώσεων, τις κουρτίνες ή τα παραπετάσματα που είναι ανοιχτόχρωμα (πρότυπο βάθος < 1/12) και περιλαμβάνουν άνω του 20 % μαλλί ή άλλες κερατινούχες ίνες, ή άνω του 20 % μετάξι, ή άνω του 20 % λινάρι ή άλλες ίνες στελέχους.
      Η απαίτηση αυτή δεν ισχύει για τα στρωματόπανα, τα προστατευτικά στρωμάτων ή τα εσώρουχα.

         Εκτίμηση και εξακρίβωση: Ο αιτών παρέχει εκθέσεις δοκιμών κατά τις οποίες χρησιμοποιήθηκε το εξής πρότυπο EN: ISO 105 B02.
      40.   Πληροφορίες που αναγράφονται επί του οικολογικού σήματος

      Το τετραγωνίδιο 2 του οικολογικού σήματος περιλαμβάνει το ακόλουθο κείμενο:

                  —

                  ενθάρρυνση της χρήσης αειφόρα παραγόμενων ινών,

                  —

                  ανθεκτικό και υψηλής ποιότητας,

                  —

                  περιορισμένη χρήση επικίνδυνων ουσιών.

         Εκτίμηση και εξακρίβωση: Ο αιτών παρέχει δείγμα της συσκευασίας του προϊόντος όπου να εμφαίνεται η ετικέτα, καθώς και δήλωση συμμόρφωσης με το παρόν κριτήριο.

         (1)  ΕΕ L 189 της 20.7.2007, σ. 1.

         (2)  ΕΕ L 104 της 8.4.2004, σ. 1.

         (3)  ΕΕ 196 της 16.8.1967, σ. 1.

         (4)  ΕΕ L 353 της 31.12.2008, σ. 1.


Avis juridique important

|

31981D0498

81/498/Ενρατόμ, ΕΟΚ: Απόφαση τού Συμβουλίου τής 6ης Ιουλίου 1981 γιά τό διορισμό δύο μελών τής Οικονομικής καί Κοινωνικής Επιτροπής

Επίσημη Εφημερίδα αριθ. L 193 της 16/07/1981 σ. 0033

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 6ης Ιουλίου 1981  για το διορισμό δύο μελών της Οικονομικής και Κοινωνικής Επιτροπής  (81/498/Ευρατόμ, ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 193 έως 195,  τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως τα άρθρα 165 έως 167,  τη σύμβαση σχετικά με ορισμένα κοινά όργανα των Ευρωπαϊκών Κοινοτήτων, και ιδίως το άρθρο 5,  την απόφαση του Συμβουλίου της 19ης Σεπτεμβρίου 1978 σχετικά με το διορισμό, για την περίοδο που λήγει στις 18 Σεπτεμβρίου 1982, των μελών της Οικονομικής και Κοινωνικής Επιτροπής,  Εκτιμώντας:  ότι, μετά την παραίτηση των κκ. Gormley και Walsh, η οποία κοινοποιήθηκε στο Συμβούλιο στις 17 Νοεμβρίου 1980, έχουν κενωθεί δύο έδρες μελών της παραπάνω επιτροπής·  εχοντας υπόψη τις υποψηφιότητες που υποβλήθηκαν την 1η Ιουνίου 1981·  αφού πήρε τη γνώμη της Επιτροπής των Ευρωπαϊκών Κοινοτήτων,  ΑΠΟΦΑΣΙΖΕΙ:  Άρθρο μόνο  Οι κκ. J. R. Boddy και T. Jenkins διορίζονται ως μέλη της Οικονομικής και Κοινωνικής Επιτροπής σε αντικατάσταση των κκ. Gormley και Walsh για το υπόλοιπο της θητείας των τελευταίων, δηλαδή μέχρι τις 18 Σεπτεμβρίου 1982.  Έγινε στις Βρυξέλλες, στις 6 Ιουλίου 1981.  Για το Συμβούλιο  Ο Πρόεδρος  G. HOWE


Avis juridique important

|

31988D0079

88/79/ΕΚΑΧ, ΕΟΚ, Ευρατόμ: Απόφαση του Ευρωπαϊκού Κοινοβουλίου της 19ης Ιανουαρίου 1988 σχετικά με τη χορήγηση απαλλαγής προς την Επιτροπή για την εκτέλεση του Προϋπολογισμού 1985 και ειδικότερα για τα τμήματα I — Κοινοβούλιο, II — Συμβούλιο, III — Επιτροπή, IV — Δικαστήριο, V — Ελεγκτικό Συνέδριο

Επίσημη Εφημερίδα αριθ. L 040 της 13/02/1988 σ. 0034 - 0037

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 19ης Ιανουαρίου 1988  σχετικά με τη χορήγηση απαλλαγής προς την Επιτροπή για την εκτέλεση του Προϋπολογισμού 1985 και ειδικότερα για τα τμήματα I - Κοινοβούλιο, II - Συμβούλιο, III - Επιτροπή, IV - Δικαστήριο, V - Ελεγκτικό Συνέδριο  (88/79/ΕΚΑΧ, ΕΟΚ, Ευρατόμ)  Το Ευρωπαϊκό Κοινοβούλιο,  - έχοντας υπόψη τη συνθήκη ΕΚΑΧ και ειδικότερα το άρθρο 78ζ,  - έχοντας υπόψη τη συνθήκη ΕΟΚ και ειδικότερα το άρθρο 206β,  - έχοντας υπόψη τη συνθήκη Ευρατόμ και ειδικότερα το άρθρο 180β,  - έχοντας υπόψη τον προϋπολογισμό του έτους 1985,  - έχοντας υπόψη το λογαριασμό διαχειρίσεως και το δημοσιονομικό ισολογισμό για το οικονομικό έτος 1985 (1),  - έχοντας υπόψη την έκθεση του Ελεγκτικού Συνεδρίου για το οικονομικό έτος 1985 και τις σχετικές απαντήσεις των οργάνων (2) της Κοινότητας,  - έχοντας υπόψη τη σύσταση του Συμβουλίου (έγγρ. C2-11/87),  - έχοντας υπόψη το ψήφισμά του της 7ης Απριλίου 1987 (3) βάσει της προσωρινής έκθεσης της Επιτροπής Ελέγχου του Προϋπολογισμού (ΕΕ αριθ. C 125 της 11. 5. 1987) των συνημμένων εγγράφων εργασίας, όπως επίσης και των γνωμοδοτήσεων της Επιτροπής Ενέργειας, Έρευνας και Τεχνολογίας, της Επιτροπής Εξωτερικών Οικονομικών Σχέσεων, της Επιτροπής Κοινωνικών Υποθέσεων και Απασχόλησης, της Επιτροπής Μεταφορών, της Επιτροπής Περιβάλλοντος, Δημόσιας Υγείας και Προστασίας των Καταναλωτών και της Επιτροπής για τα Δικαιώματα της Γυναίκας (έγγρ. Α2-7/87),  1. Χορηγεί απαλλαγή στην Επιτροπή για την εκτέλεση του προϋπολογισμού 1985 βάσει των κατωτέρω ποσών:  1.2 // α) Έσοδα και έξοδα του οικονομικού έτους 1985:   // ( ECU)   // 1.Έσοδα   //   // Έσοδα του οικονομικού έτους 1985  // 28 085 103 908,80   // από μεταφερθείσες και ακυρωθείσες πιστώσεις του 1984   // 127 331 029,93   // Μεταφερθείσες από το 1984 πιστώσεις   // 1 000 000,00   // Σύνολο   // 28 213 434 938,73   // 2. Έξοδα   //   // Πληρωμές που πραγματοποιήθηκαν από τις πιστώσεις του οικονομικού έτους  // 28 222 659 290,62   // Συναλλαγματικές διαφορές   // 14 714 491,47   // Σύνολο   // 28 237 373 782,09   // 3. Υπόλοιπο του οικονομικού έτους (1-2) (έλλειμμα)   //  23 938 843,36  β) Δημοσιονομικός ισολογισμός στις 31 Δεκεμβρίου 1985:  1,2.3,4 //  //  // ΕΝΕΡΓΗΤΙΚΟ   // ΠΑΘΗΤΙΚΟ   //  //  //  // 1.2.3.4 // Πάγιο   // 10 863 520 545  // Ίδιο κεφάλαιο   // 11 039 402 947   // Στοιχεία εκμετάλλευσης   // 33 223 406   // Βραχυπρόθεσμες υποχρεώσεις  // 4 317 155 454   // Κυκλοφορούν   // 3 179 504 682  // Διαθέσιμο   // 54 700 333   // Διαθέσιμο   // 1 396 173 360   // Λογαριασμοί τάξεως   // 310 565 061   // Λογαριασμοί τάξεως   // 249 401 802   //   //   //    //   //   //  // Σύνολο   // 15 721 823 795   // Σύνολο   // 15 721 823 795   //    //   //   //  2. Διατυπώνει τις παρατηρήσεις του στα πλαίσια του ψηφίσματος που αποτελεί μέρος της παρούσας απόφασης.  3. Αναθέτει στον πρόεδρό του να διαβιβάσει την παρούσα απόφαση και το εν λόγω ψήφισμα μαζί με τις σχετικές παρατηρήσεις στην Επιτροπή, το Συμβούλιο, το Δικαστήριο των Ευρωπαϊκών Κοινοτήτων, το Ελεγκτικό Συνέδριο και την Ευρωπαϊκή Τράπεζα Επενδύσεων και να ζητήσει τη δημοσίευσή τους στην Επίσημη Εφημερίδα των Ευρωπαϊκών Κοινοτήτων, σειρά L.  Στρασβούργο, 19 Ιανουαρίου 1988.  Ο Πρόεδρος  PLUMB  (1) COM(86) 208-212 τελικό.  (2) ΕΕ αριθ. C 321 της 15. 12. 1986.  (3) ΕΕ αριθ. C 125 της 11. 5. 1987, σ. 45.  ΨΗΦΙΣΜΑ  σχετικά με την εκ μέρους της Επιτροπής εκπλήρωση των όρων που είχαν τεθεί με το ψήφισμα του Κοινοβουλίου της 7ης Απριλίου 1987 περί αναβολής της χορηγήσεως απαλλαγής για την εκτέλεση του προϋπολογισμού του οικονομικού έτους 1985  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - έχοντας υπόψη το ψήφισμά του της 7ης Απριλίου 1987 (1) σχετικά με τους λόγους για τους οποίους δεν είναι δυνατό να χορηγηθεί επί του παρόντος απαλλαγή στην Επιτροπή για την εκτέλεση του προϋπολογισμού των Ευρωπαϊκών Κοινοτήτων για το οικονομικό έτος 1985,  - έχοντας υπόψη την έκθεση της Επιτροπής των Ευρωπαϊκών Κοινοτήτων σχετικά με τα μέτρα που ελήφθησαν σύμφωνα με τις παρατηρήσεις του προαναφερθέντος ψηφίσματος (COM(87) 372 τελικό),  - έχοντας υπόψη την έκθεση της Επιτροπής προς το Συμβούλιο σχετικά με τη χρηματοδότηση του κοινοτικού προϋπολογισμού (COM (87) 101 τελικό) και τα συναφή έγγραφα της Επιτροπής (COM(87) 376 τελικό, 400, 410 τελικό και 430 τελικό),  - έχοντας υπόψη την έκθεση της Επιτροπής σχετικά με την εντατικότερη καταπολέμηση των απατών εις βάρος του κοινοτικού προϋπολογισμού,  - έχοντας υπόψη το ψήφισμά του της 18ης Νοεμβρίου 1987 (2) σχετικά με τις προτάσεις της Επιτροπής των Ευρωπαϊκών Κοινοτήτων για τη μελλοντική χρηματοδότηση της Κοινότητας (έγγρ. Α2-200/87),  - έχοντας υπόψη την έκθεση της Επιτροπής Ελέγχου του Προϋπολογισμού (έγγρ. Α2-259/87),  Α. εκτιμώντας ότι, βάσει του άρθρου 85 παράγραφος 3 του δημοσιονομικού κανονισμού της 21ης Δεκεμβρίου 1977, τα θεσμικά όργανα της Κοινότητας οφείλουν να λάβουν κάθε πρόσφορο μέτρο προκειμένου να συμμορφωθούν με τις παρατηρήσεις που περιλαμβάνονται στα ψηφίσματα περί απαλλαγής·  Β. εκτιμώντας το γεγονός ότι το Κοινοβούλιο ανέβαλε τη χορήγηση απαλλαγής λόγω της ολέθριας οικονομικής καταστάσεως της Κοινότητας και επειδή υπήρχαν σοβαρές επιφυλάξεις αναφορικά με την αποτελεσματική εκτέλεση του προϋπολογισμού και την πλήρη απόδοση λογαριασμών, ώστε να καθίσταται αδύνατη μια συνολικώς θετική κρίση·  Γ. εκτιμώντας το γεγονός ότι διατρέχει σοβαρό κίνδυνο η ικανότητα της Κοινότητας να ανταποκριθεί πλήρως στα καθήκοντά της, λόγω και της εκ μέρους των κρατών μελών κακής διαχειρίσεως και των πλημμελειών που χαρακτηρίζουν την οικονομική της κατάσταση,  1. Διαπιστώνει ότι η σοβαρή οικονομική κρίση της Κοινότητας οφείλεται εν μέρει στην αδυναμία της να επιβάλει έναντι των κρατών μελών τη δημοσιονομική αυτονομία από πλευράς εσόδων και εξόδων. Γνωρίζει καλά ότι ένας από τους λόγους της αδυναμίας αυτής είναι και το γεγονός ότι συχνά δεν εφαρμόσθηκε με την αναγκαία αυστηρότητα η αρχή της ορθής δημοσιονομικής διαχείρισης. Γι' αυτό απαιτεί στο μέλλον, στο πλαίσιο της νομοθετικής λειτουργίας και της διαχείρισης του προϋπολογισμού, να αποδίδεται μεγαλύτερη προσοχή στις αποφάσεις και στις συστάσεις του Κοινοβουλίου όπως επίσης και του Ελεγκτικού Συνεδρίου σχετικά με το δημοσιονομικό και οικονομικό έλεγχο.  2. Πιστεύει ότι η δημοσιονομική κρίση της Κοινότητας οφείλεται μεταξύ άλλων και στην αγροτική της πολιτική που εμφανίζεται εν μέρει ασυντόνιστη και με λανθασμένη επιλογή στόχων. Η πολιτική αυτή αποφασίστηκε χωρίς να υπολογισθούν οι μακροπρόθεσμες δημοσιονομικές συνέπειες, με αποτέλεσμα τη διασπάθιση των ήδη χαμηλών εσόδων της Κοινότητας. Τάσσεται υπέρ του τερματισμού αυτής της συνεχιζόμενης κατασπάλησης με τη λήψη του θαρραλέου πολιτικού μέτρου της διάθεσης των αποθεμάτων, για την οικονομική σκοπιμότητα του οποίου πρέπει να ενημερωθούν κατάλληλα οι ευρωπαίοι φορολογούμενοι.  3. Αναγνωρίζει ότι οι προτάσεις και τα ληφθέντα μέτρα αποτελούν απόδειξη των προσπαθειών της Επιτροπής των Ευρωπαϊκών Κοινοτήτων για την εξυγίανση των οικονομικών της Κοινότητας και την ορθή δημοσιονομική διαχείριση. Αναγνωρίζει ότι επήλθε βελτίωση όσον αφορά την απόδοση λογαριασμών, προσδοκά ωστόσο ότι μελλοντικά θα καθορίζονται αριθμητικώς και θα κοινοποιούνται και οι ενδεχόμενες επιβαρύνσεις του προϋπολογισμού που απορρέουν από την υπόσχεση και την παροχή εγγυήσεων. Τονίζει πάντως ότι, για να πραγματοποιηθούν οι αναγκαίες μεταρρυθμίσεις, απαιτούνται περισσότερες, πιο ουσιαστικές και επίμονες προσπάθειες καθώς και λεπτομερής εργασία τόσο από πλευράς νομοθετικής όσο και από πλευράς παροχής διοικητικών οδηγιών και πρακτικής εφαρμογής.  4. Προτίθεται να παράσχει απαλλαγή παρά τη μικρή πρόοδο που σημειώθηκε μέχρι τώρα, προκειμένου να υποστηρίζει τις προσπάθειες της Επιτροπής έναντι του Συμβουλίου, καθώς και το σημαντικό της έργο στον τομέα υποβολής προτάσεων για τη βελτίωση της χρηματοδοτήσεως και εκτελέσεως του προϋπολογισμού. Προειδοποιεί πάντως κατά πάσης παρεκκλίσεως από το σχέδιο του Κοινοβουλίου για τη νέα τάξη πραγμάτων όσον αφορά τα οικονομικά της Κοινότητας.  5. Καλεί τα κράτη μέλη να παρέχουν στο Ελεγκτικό Συνέδριο όλες τις πληροφορίες που αυτό χρειάζεται για τον έλεγχο των εσόδων από το φόρο προστιθέμενης αξίας και να διευκολύνουν τη διενέργεια εκ μέρους του Ελεγκτικού Συνεδρίου όλων των σχετικών ελέγχων. Καλεί επίσης την Επιτροπή των Ευρωπαϊκών Κοινοτήτων να προσφύγει στο Ευρωπαϊκό Δικαστήριο καθ' οιουδήποτε κράτους μέλους που θα παραβιάσει τις σχετικές διατάξεις του κοινοτικού δικαίου.  6. Χαιρετίζει την πρόθεση της Επιτροπής να δημιουργήσει μονάδα για την εντατικότερη καταπολέμηση των απατών. Εντούτοις προσδοκά την υποβολή προτάσεων για τη λήψη από κοινού με τα κράτη μέλη μέτρων οργανωτικής και νομοθετικής φύσεως, προκειμένου να καταπολεμηθούν αποτελεσματικότερα οι απάτες.  7. Ζητεί από την Επιτροπή να εκπονήσει διατάξεις σχετικά με τη διόρθωση της αξίας των αποθεμάτων αγροτικών προϊόντων στην αρχή κάθε οικονομικού έτους, σύμφωνα με κανόνες που θα μπορούν να ελεγχθούν.  8. Δέχεται ότι η καθιέρωση των λεγομένων σταθεροποιητών του προϋπολογισμού μπορεί να αποβεί λυσιτελής ώστε να τεθούν καλύτερα υπό έλεγχο οι γεωργικές δαπάνες και να αποκατασταθεί σχεδόν η ισορροπία στις γεωργικές αγορές. Επισημαίνει ωστόσο ότι η οικονομική διαχείριση του προϋπολογισμού απαιτεί επιπλέον σαφείς στόχους, μια κατά το δυνατόν ακριβέστερη εκ των προτέρων εκτίμηση των οικονομικών αποτελεσμάτων κάθε χρηματοδότησης, και αυστηρή εφαρμογή των ποσοτικών και ποιοτικών κριτηρίων.  9. Είναι της γνώμης ότι η έλλειψη ενός ποσοτικού καθορισμού και σαφών κριτηρίων επιλογής των επιδιωκτέων μακροοικονομικών στόχων παρακωλύει την αποτελεσματική λειτουργία των Ταμείων και την άσκηση αποτελεσματικού ελέγχου. Προσδοκά τον καθορισμό σαφών κανόνων στους κανονισμούς εφαρμογής όσον αφορά το συντονισμό των Ταμείων μεταξύ τους, τη συνεργασία με τα κράτη μέλη και την αξιολόγηση της δραστηριότητας των Ταμείων με μέσο την ανάλυση κόστους-ωφελείας.  10. Χαιρετίζει τις προσπάθειες της Επιτροπής να διασφαλίσει τον ετήσιο χαρακτήρα του προϋπολογισμού με την κατάργηση των αυτομάτων μεταφορών πιστώσεων· ζητεί ωστόσο να ενημερώνεται πλήρως και εγκαίρως η αρμόδια επί του προϋπολογισμού αρχή για τις ακυρώσεις πιστώσεων και την υποβολή προτάσεων μεταφοράς πιστώσεων στο επόμενο οικονομικό έτος.  11. Θεωρεί ανεπαρκή την απάντηση της Επιτροπής σχετικά με την αναγκαιότητα της γνωμοδότησής της για τη νομιμότητα και δυνατότητα εκτέλεσης του εγκεκριμένου προϋπολογισμού και περιμένει στο μέλλον τη σαφή γνωμοδότηση της Επιτροπής κατά την εκάστοτε περάτωση της διαδικασίας επί του προϋπολογισμού.  12. Θεωρεί σκόπιμο να διαβιβάζει στο μέλλον εγκαίρως η Επιτροπή προς το Συμβούλιο τις προτάσεις της για τις κατευθυντήριες γραμμές της χρηματοδοτικής και τεχνολογικής βοήθειας υπέρ των αναπτυσσόμενων χωρών και των λατινοαμερικανικών κρατών, ώστε να μπορεί να λαμβάνεται υπόψη από το Κοινοβούλιο η απόφαση του Συμβουλίου στα πλαίσια της διαδικασίας του προϋπολογισμού όσον αφορά τις εν λόγω πιστώσεις. Συνιστά επίσης όπως η Επιτροπή λαμβάνει υπόψη, όταν εγγράφει στον προϋπολογισμό της την ενίσχυση αυτή, την αρχή της δημοσιονομικής ταξινομήσεως, που αναφέρει η παράγραφος 10.21 της ετήσιας έκθεσης του Ελεγκτικού Συνεδρίου για το οικονομικό έτος 1985.  13. Συνιστά στην Επιτροπή να κάνει χρήση του δικαιώματος πρωτοβουλίας που της παρέχουν οι Συνθήκες της Ρώμης, προκειμένου να προωθεί τα κοινοτικά συμφέροντα έναντι του Συμβουλίου.  14. Θεωρεί απρόσφορο να ανατίθεται η de facto ευθύνη σε έναν Επίτροπο για το σύνολο των γεωργικών δαπανών, δηλαδή για το 70 % του κοινοτικού προϋπολογισμού. Προτείνει στην Επιτροπή να επανεξετάσει την εσωτερική της οργάνωση, προκειμένου να δεσμευθεί περισσότερο ο αρμόδιος για τον προϋπολογισμό Επίτροπος με τη διαχείριση των γεωργικών δαπανών της Κοινότητας.  (1) ΕΕ αριθ. C 125 της 11. 5. 1987, σ. 45.  (2) Βλέπε συνοπτικά πρακτικά της ίδιας ημερομηνίας, μέρος ΙΙ, σημείο 2.